Jemen / Saudi-Arabiasta palanneiden jemeniläisten kohtelu huthien hallitsemilla alueilla

Yemen / Treatment of Yemenis returning from Saudi Arabia in the Houthi-controlled areas

**Kysymykset**

1. Miten huthit suhtautuvat Jemenissä hallitsemillaan alueilla maahan palanneisiin ja sitä ennen Saudi-Arabiassa asuneisiin / oleskelleisiin / työskennelleisiin jemeniläisiin?  
  
2. Onko Saudi-Arabiasta Jemeniin palanneisiin jemeniläisiin kohdistettu huthien hallitsemilla alueilla oikeudenloukkauksia syistä, jotka liittyvät asumiseen / oleskeluun / työskentelyyn Saudi-Arabiassa?

***Questions***

1. How do the Houthis treat Yemenis who have lived / stayed / worked in Saudi Arabia in the Houthi-controlled areas in Yemen?  
   
2. Have Yemenis returning to Yemen from Saudi Arabia been targeted with human rights violations because of reasons related to their having lived / stayed / worked in Saudi Arabia in the Houthi controlled areas?

## Miten huthit suhtautuvat Jemenissä hallitsemillaan alueilla maahan palanneisiin ja sitä ennen Saudi-Arabiassa asuneisiin / oleskelleisiin / työskennelleisiin jemeniläisiin?

Jemenin turvallisuustilannetta on käsitelty 23.6.2022 julkaistussa raportissa,[[1]](#footnote-1) ja pakkovärväystä on käsitelty 17.7.2022 päivätyssä kyselyvastauksessa.[[2]](#footnote-2)

**Saudi-Arabiassa oleskelleet jemeniläiset**

Saudi-Arabiassa työskentelee ja oleskelee ainakin satoja tuhansia jemeniläisiä.[[3]](#footnote-3) Itsenäisen, humanitaarisiin kysymyksiin keskittyneen tutkimushankkeen ACAPSin raportissa kuvataan, kuinka virallisia arvioita jemeniläisten siirtotyöläisten (*migrant worker*) ja ekspatriaattien (*expatriates*) määristä ja näiden lähettämien rahalähetysten (*remittances*) arvosta on vaikea saada, ja että viralliset tiedot ovat todennäköisesti alakanttiin. Raportissa viitataan YK:n (väestönlaskuun perustuvaan) arvioon siirtolaisten lukumäärästä ja esitetään, että Saudi-Arabiassa laillisesti oleskelevien jemeniläissiirtolaisten määrä oli noussut Saudi-Arabian johtaman koalition aloittaman sotilaallisen väliintulon (vuonna 2015) jälkeen. Tämän arvion mukaan vuonna 2020 jemeniläisten lukumäärä Saudi-Arabiassa oli 769 945.[[4]](#footnote-4) Jemeniläinen verkkomedia Socotra Post taas esimerkiksi uutisoi helmikuussa 2020, että Jemenin maastamuuttoasioiden apulaisministeri oli esittänyt, että jemeniläistyöntekijöiden määrä Saudi-Arabiassa olisi yli kaksi miljoonaa.[[5]](#footnote-5) Yhdysvaltalaisen kansainväliseen politiikkaan keskittyvän ajatushautomon Carnegie Endowment for International Peacen (CEIP) 30.11.2021 julkaisemassa jemeniläistutkija Adel Dashelan artikkelissa mainitaan, että jemeniläisiä olisi töissä Saudi-Arabiassa 1,5 miljoonaa.[[6]](#footnote-6)

Saudi-Arabia on rajoittanut vierastyöläisten ja muiden siirtolaisten, ml. jemeniläisten, oleskelua ja työntekoa maassa useaan otteeseen.[[7]](#footnote-7) Esimerkiksi Sana’a Center for Strategic Studies -tutkimuslaitoksen artikkelissa toukokuulta 2019 kuvataan, kuinka Saudi-Arabiassa pyrittiin vuonna 2011 lisäämään saudiarabialaisten työntekijöiden osuutta yksityisyrityksissä ottamalla käyttöön kiintiösysteemi (*Nitaqat*) saudityöntekijöille sekä lisäämällä yrityksille ulkomaisista työntekijöistä koituvia kustannuksia.[[8]](#footnote-8) Vuonna 2013 Saudi-Arabian asettamat säädökset ulkomaisen työvoiman säännöstelemiseksi johtivat laajamittaisiin jemeniläisten paluisiin takaisin Jemeniin[[9]](#footnote-9). YK:n siirtolaisuusjärjestön IOM:n (International Organization for Migration) mukaan Saudi-Arabia oli lanseerannut huhtikuussa 2017 kampanjan, jonka perusteella laittomille siirtolaisille (*irregular migrants*) myönnettiin 90 päivää aikaa jättää maa ilman rangaistuksia.[[10]](#footnote-10) Middle East Eye uutisoi maaliskuussa 2018, kuinka Saudi Arabian hallinto oli heinäkuussa 2017 asettanut kovat kuukausittaiset oleskelumaksut ja myöhemmin ilmoittanut uudesta linjauksesta, jonka perusteella kiellettiin ulkomaalaisten työntekijöiden palkkaaminen 19 eri työalalle.[[11]](#footnote-11) Kansainvälinen ihmisoikeusjärjestö Human Rights Watch (HRW) raportoi 31.8.2021, että saudiarabialaiset viranomaiset olivat heinäkuusta 2021 alkaen ryhtyneet irtisanomaan tai olivat jättäneet uusimatta jemeniläisten työsopimuksia. HRW:n mukaan viranomaiset olivat ilmoittaneet uusista säännöistä, joiden perusteella jemeniläisten työntekijöiden määrää rajoitettiin.[[12]](#footnote-12)

Vuonna 2018 IOM raportoi 73 190 Saudi-Arabiasta palannutta jemeniläistä,[[13]](#footnote-13) ja vuonna 2019 50 065.[[14]](#footnote-14) IOM:n 8.3.2023 julkaistun katsauksen mukaan vuonna 2021 tuhannet Jemenin kansalaiset alkoivat palata Jemeniin sen jälkeen, kun he olivat alkaneet kohdata viisumiongelmia Saudi-Arabiassa. IOM:n mukaan vuonna 2020 jemeniläisiä oli palannut Saudi-Arabiasta 14 161, vuonna 2021 27 845 ja vuonna 2022 Jemeniin palasi 65 737 jemeniläissiirtolaista Saudi-Arabiasta.[[15]](#footnote-15) IOM on eritellyt katsauksissaan eri maakuntia, joihin ainakin osa Saudi-Arabiasta palanneista jemeniläisistä oli aikeissa palata.[[16]](#footnote-16) Esimerkiksi vuonna 2022 suurin osa palaajista, joiden kohdemaakunta kerrotaan (51 198), oli matkalla (huthien ainakin osin kontrolloimille alueille[[17]](#footnote-17) kuten esimerkiksi) Sanaahan (4 723), Mahwitiin (5 239), Hudeidaan (3 988), Dhamariin (2 264), Hajjaan (4 663), Ibbiin (3 688) ja Saadaan (4 273).[[18]](#footnote-18)

**Suhtautuminen Saudi-Arabiassa oleskelleisiin jemeniläisiin huthi-alueilla**

Käytettävissä olevissa lähteissä on rajatusti tietoa huthien suhtautumisesta Saudi-Arabiassa oleskelleisiin henkilöihin, ja raportointi jemeniläisistä paluumuuttajista liittyykin usein Saudi-Arabian tiukentuneisiin siirtotyöntekijöiden oleskelusäännöksiin (ks. alempana). Ks. myös kysymys 2. koskien oikeudenloukkauksia Saudi-Arabiassa oleskelleita kohtaan.

Kanadan maahanmuutto- ja pakolaiskomitean[[19]](#footnote-19) (IRB, Immigration and Refugee Board) 13.4.2017 julkaistussa kyselyvastauksessa käsitellään Saudi-Arabiassa asuneiden tai syntyneiden jemeniläisten kohtelua huthi-alueilla. Kyselyvastausta varten haastatellun Lontoon yliopiston Lähi-idän instituutin (nyk. SOAS Middle East Institute) tutkijan mukaan hän oli varma, että oli tapauksia, joissa huthien vastustamisesta epäiltyjä henkilöitä kohdeltiin huonosti (*mistreatment*), mutta että tämä koski yhtä lailla paikallisia jemeniläisiä kuin Saudi-Arabiasta palaavia. Samaa kyselyvastausta varten haastatellun yhdysvaltalaisen Towsonin yliopiston maantieteen professorin mukaan huthit eivät kohtele Saudi-Arabiasta palanneita eri tavalla kuin muita heidän alueellaan asuvia henkilöitä. Hänen mukaansa Saudi-Arabiassa asuvilla jemeniläistyöntekijöillä ei ole mitään erityistä piirrettä, joka erottaisi heidät Jemenissä asuvista jemeniläisistä. Saudi-Arabiassa asuvilla jemeniläisillä ei ole professorin mukaan erityisiä poliittisia näkökantoja tai sosiaalisia piirteitä – muuta kuin se, että he ovat nuorempia ja työteliäitä. Saudi-Arabiasta palaavat kohtaavat samanlaista häirintää kuin mitä Jemenissä asuvat jemeniläiset kohtaavat.[[20]](#footnote-20)

IRB:n 10.10.2017 julkaistussa kyselyvastauksessa käsitellään sunnien kohtelua huthien hallinnoimilla alueilla. Kyselyvastausta varten haastatellun yhdysvaltalaisen ajatushautomon New America Foundationin tutkija esitti, että jemeniläiset, joiden kanssa hän oli puhunut, katsoivat, että huthit värväsivät joukkoihinsa henkilöitä kaikista uskonnollisista taustoista. Hänen mukaansa Yhdysvalloista turvapaikkaa hakeneiden jemeniläisten mukaan sunnit, jotka kieltäytyvät liittymästä huthien joukkoihin, nähdään saudien vakoojina. Saudi-Arabiasta palaavia pidetään vakoojina jo vain sen takia, että he ovat tulleet Saudi-Arabiasta.[[21]](#footnote-21)

CEIP:n 30.11.2021 julkaisemassa jemeniläistutkija Adel Dashelan artikkelissa esitetään, kuinka Saudi-Arabiassa työskentelevien jemeniläisten työsuhteiden päättämisellä on merkittävät poliittiset ja sosiaaliset seuraukset. Dashelan mukaan maahan palaavat jemeniläiset etsivät vaihtoehtoisia tulonlähteitä ja ovat todennäköisesti houkuttelevia värvättäviä sekä huthien että al-Qaidan näkökulmasta.[[22]](#footnote-22) Niin ikään Sana’a Center for Strategic Studiesin artikkelissa toukokuulta 2019 esitetään, että Jemenin konfliktin molemmat osapuolet sekä muut ekstremistiryhmät ovat suoraan tai epäsuorasti käyttäneet hyväksi sitä, että jemeniläiset ovat menettäneet elinkeinonsa houkutellakseen lisää taistelijoita riveihinsä.[[23]](#footnote-23)

Brittiläisen The Independent -lehden 11.3.2018 julkaisemassa toimittaja Bethan McKernanin artikkelissa esitetään, että Saudi-Arabian työlakeihin tekemät uudistukset olivat johtaneet satojen tuhansien laittomien siirtolaisten (*illegal migrants*) karkotuksiin marraskuusta 2017 lähtien. Artikkelin mukaan saudiviranomaisten mukaan 65 % karkotetuista[[24]](#footnote-24) olisi ollut jemeniläisiä, minkä perusteella maasta jo karkotettujen jemeniläisten määrä olisi ollut jopa 100 000. Artikkelin mukaan pelkona oli, että ilman muita tulonlähteitä tuhannet palaavat jemeniläiset liittyisivät aseellisten ryhmien kuten huthien tai al-Qaidan joukkoihin. Artikkelin mukaan ”useiden nimeämättömien lähteiden” arvioiden mukaan noin 10 %[[25]](#footnote-25) palanneista 100 000 jemeniläisestä olisi voinut liittyä aseellisiin ryhmiin. Artikkelissa viitataan huthien hallinnon johtohahmon Muhammad Ali al-Huthin lausuntoon al-Thawra-lehdessä[[26]](#footnote-26), jonka mukaan hän toivotti Saudi-Arabiasta palaavat työntekijät tervetulleeksi takaisin, koska heillä oli tehtävänä puolustaa maata [huthien joukoissa]. The Independentin artikkelia varten haastatellun jemeniläisen ja Saudi-Arabiassa asuvan avustusprojekteissa työskentelevän Faizah al-Sulimanin mukaan al-Huthin lausunto oli ”todella pelottava”. Al-Sulimanin mukaan maksamattomat palkat Jemenissä johtivat siihen, että monien jemeniläisten oli pakko tarttua aseisiin.[[27]](#footnote-27)

Al-Huthin al-Thawra-lehdelle antamaan lausuntoon on viitattu myös esimerkiksi jemeniläisen Adenista käsin toimivan ”Aden al-Ghad” -verkkolehden 9.2.2018 julkaistussa uutisessa. Uutisen mukaan al-Huthi olisi ilmoittanut, että hänen ryhmänsä on valmiina perustamaan leirejä tuhansille Saudi-Arabiasta palaaville varustaakseen heidät taisteluihin Saudi-Arabiaa vastaan.[[28]](#footnote-28) Lisäksi jemeniläinen al-Mushahid-verkkomedia kirjoitti 18.3.2018, että huthit olivat virallisessa ilmoituksessa toivottaneet Saudi-Arabiasta palaavat ekspatriaatit (*mughtarib*) tervetulleeksi ja ilmoittaneet, että heidän leirinsä ovat avoinna ja valmiina majoittamaan palaajat, jotta he ottaisivat osaa sotaan Saudi-Arabiaa vastaan.[[29]](#footnote-29)

## Onko Saudi-Arabiasta Jemeniin palanneisiin jemeniläisiin kohdistettu vakavia oikeudenloukkauksia syistä, jotka liittyvät asumiseen / oleskeluun / työskentelyyn Saudi-Arabiassa huthien hallitsemilla alueilla?

Huthit ovat syyllistyneet erilaisiin mielivaltaisiin oikeudenloukkauksiin siviileitä kohtaan.[[30]](#footnote-30) YK:n asiantuntijapaneelin 21.2.2023 julkaistussa Jemen-raportissa esitetään esimerkiksi, että huthit ovat tehneet siviileihin kohdistuneita mielivaltaisia iskuja ja heidän asettamansa liikkumisrajoitteet ovat vaikeuttaneet siviilien pääsyä palveluiden ja humanitaarisen avun piiriin. Tämän lisäksi asiantuntijapaneelin raportissa esitetään, että huthit pitävät tuhansia siviileitä mielivaltaisessa vankeudessa (*arbitrary detention*), jossa heitä kohdellaan kaltoin ja heihin kohdistetaan väkivaltaa (ml. seksuaalista väkivaltaa), kidutusta ja muuta alentavaa ja epäinhimillistä kohtelua.[[31]](#footnote-31) Niin ikään esimerkiksi ihmisoikeusjärjestö Human Rights Watch esittää vuotta 2022 koskevassa raportissa, että kaikki Jemenin konfliktin osapuolet, huthit mukaan lukien, ovat syyllistyneet ihmisten mielivaltaisiin pidätyksiin, tahdonvastaisiin katoamisiin, kidutukseen ja huonoon kohteluun, ja satoja jemeniläisiä pidetään virallisissa ja epävirallisissa pidätyskeskuksissa eri puolilla Jemeniä.[[32]](#footnote-32)

Käytettävissä olevissa lähteissä löytyy jonkin verran tietoa erilaisista oikeudenloukkauksista, joita on kohdistettu Saudi-Arabiassa oleskelleisiin henkilöihin huthi-alueilla Saudi-Arabiassa oleskeluun liittyvien syiden takia. Tapauksia on uutisoitu eri jemeniläismedioissa. On huomattava, että kuten BBC:n 17.4.2023 julkaistussa artikkelissa jemeniläismedioista esitetään, vuosikausia kestänyt sota Jemenissä on johtanut maan mediakentän polarisoitumiseen, ja sitoutumaton raportointi maasta on harvinaista. Lisäksi toimittajien työ on riskialtista. Toimittajia on häiritty ja pidätetty eri osapuolten toimesta, ja monet media-alan työntekijät ovat menettäneet henkensä konfliktin takia.[[33]](#footnote-33)

* Al-Mashhad al-Yemeni -uutissivuston 12.9.2022 julkaistussa uutisessa sanotaan, että jemeniläiset ekspatriaatit olivat valittaneet huthien väärinkäytöksistä, kun nämä olivat estäneet tarkastuspisteillä Sanaassa ja muualla huthien kontrolloimilla alueilla matkustajien kuljettamisen autoilla, jotka olivat rekisteröity Saudi-Arabiassa.[[34]](#footnote-34)
* NewsYemen-verkkomedian 27.11.2021 julkaisemassa uutisessa esitetään, että hutheja ”lähellä olevien”, nimeämättömien lähteiden mukaan huthi-militia oli pidättänyt yli 80 Sanaassa asuvaa, Taizista ja Ibbistä kotoisin olevaa henkilöä, jotka yrittivät matkustaa Saudi-Arabiaan. Uutisen mukaan pidätetyt henkilöt olivat hankkineet työluvat Saudi-Arabiaan virallisia reittejä pitkin ja olivat suorittaneet huthi-viranomaisten vaatimat matkustusjärjestelyt. Heidät oli pidätetty turvallisuusasioihin vedoten heidän ollessa matkalla bussikuljetuksilla Adeniin. Uutisen mukaan osa pidätetyistä oli ollut vangittuna yli kolme kuukautta, kun osa oli vapautettu maksuja vastaan. Uutisen mukaan suurin osa pidätetyistä oli yhä vankiloissa. Artikkelissa viitattujen nimeämättömien lähteiden mukaan huthit usein oikeuttivat tämän kaltaisia pidätyksiä väittämällä, että [pidätetyt] henkilöt matkustivat liittyäkseen [Jemenin kansainvälisesti tunnustetun] hallituksen joukkoihin ja loukkasivat näiden henkilöiden oikeuksia asettamalla heidän vapauttamisensa takeeksi vaateen, etteivät he matkusta Saudi-Arabiaan. Nimeämättömien lähteiden mukaan huthit harjoittivat rasistista ja alueellista syrjintää estämällä heitä matkustamasta samalla, kun he sallivat sellaisten henkilöiden matkustamisen, joilla oli kytkös hashemiitti-perheisiin tai Saadan, Amran ja Sanaan alueisiin.[[35]](#footnote-35)
* NewsYemen-verkkomedian 8.8.2021 julkaiseman uutisen mukaan paikallislähteet olivat raportoineet huthien kiristävän rahaa matkustajilta al-Baidassa. Uutisen mukaan matkustajia, jotka ovat joko matkalla tai palaavat huthi-alueiden ulkopuolelta (”vapautetuilta alueilta”) tai Saudi-Arabiasta kiristetään huthien tarkastuspisteellä al-Tafan piirikunnassa al-Baidassa ennen Afarin tullialuetta. Huthien jäsenet pyytävät tarkastuspisteellä ekspatriaateilta näiden passeja ja syyttävät heitä siitä, että he olisivat palkkasotureita tai kuuluisivat ISISiin (*Da’ish*). Tämän jälkeen [ekspatriaatit] joutuvat valitsemaan vankeuden ja rahaa vastaan tapahtuvan vapautuksen välillä. Useat matkustajat ja etenkin ekspatriaatit joutuvat kiristyksen kohteeksi ja joutuvat maksamaan suuria rahasummia välttääkseen pidätyksen.[[36]](#footnote-36)
* Yemen Shabab -media[[37]](#footnote-37) uutisoi 4.6.2016, että paikallinen lähde Amranin maakunnassa oli kertonut, että hutheihin ja [entiseen syrjäytettyyn presidenttiin] Salehiin[[38]](#footnote-38) liitetty militia oli voimaa käyttäen asettanut Saudi-Arabiasta palaaville ekspatriaateille maksettavaksi rahasummia tukemaan joukkoja rintamalla. Lähteen mukaan militia uhkasi vangita kaikki, jotka kieltäytyivät maksamasta maksuja ja kielsi heitä palaamasta Saudi-Arabiaan. Lähteen mukaan Raydan piirikunnassa Amranissa huthit määräsivät sellaisia henkilöitä, joiden he katsoivat olevan hutheja vastaan, ilmoittautumaan turvallisuusvirastossa (*idarat al-amn*) kuukausittain. Huthit uhkasivat rankaista kaikkia, jotka ovat myöhässä.[[39]](#footnote-39)

Lisäksi on uutisoitu, että ekspatriaatteja yleensä on ryöstelty huthien kontrolloimilla alueilla.[[40]](#footnote-40) Esimerkiksi saudiomisteinen Asharq al-Awsat uutisoi 25.5.2019, että huthi-taistelijat ryöstelivät ekspatriaattien omistuksia kontrolloimillaan alueilla. Artikkelin mukaan huthi-joukot olivat ryöstelleet ekspatriaattien kiinteistöjä ja kiristäneet rahaa heidän sukulaisilta.[[41]](#footnote-41) Al-Mashhad al-Yemeni -uutissivuston 27.3.2023 julkaiseman uutisen mukaan jemeniläisaktivistit olivat jakaneet jemeniläisen ekspatriaatin videota, jonka tämä oli kuvannut Dhamarissa palattuaan kotimaahansa viettämään ramadania. Uutisen mukaan liikennepoliisi oli väkivaltaa käyttämällä vienyt mieheltä rahaa. Uutisen mukaan tapaus oli osoitus huthien hallinnoimien alueiden kaaoksesta huthien salliessa liikenne- ja turvallisuushenkilöstön ryöstellä kansalaisia välttääkseen maksamasta heille palkkoja.[[42]](#footnote-42) Lisäksi esimerkiksi NewsYemen-verkkomedian 6.7.2019 päivätyssä uutisessa mainitaan paikallisten lähteiden kertoneen NewsYemenille, että huthi-militiat kiristävät siviileitä al-Khabtin piirikunnassa (Mahwitissa), etenkin ekspatriaatteja ja kauppiaita.[[43]](#footnote-43)

## Lähteet

ACAPS

2.5.2023. *YEMEN: Areas of control as of 30 April 2023.* <https://data.humdata.org/dataset/8a7cb6f6-bcf9-4cdc-8e2a-4f2d1e378cba/resource/2ee92b67-1d42-4261-bdcd-5c284dc57d05/download/20230502-yemen-analysis-hub-areas-of-control.zip.zip> (käyty 9.4.2023).

15.10.2021. *The impact of remittances on Yemen’s economy*. <https://reliefweb.int/sites/reliefweb.int/files/resources/20211015_acaps_yemen_analysis_hub_impact_of_remittances_on_yemens_economy.pdf> (käyty 5.5.2023).

*Aden al-Ghad* 9.2.2018. محمد علي الحوثي يعلن افتتاح معسكرات لاستقبال المغتربين العائدين من المملكة. [*Muhammad Ali al-Huthi ilmoittaa leirien avaamisesta Saudi-Arabiasta palaavien ekspatriaattien vastaanottamiseksi.]* <https://web.archive.org/web/20191230231408/http:/adengd.net/news/301933/> (käyty 2.5.2023).

Asharq al-Awsat 25.5.2019. *Houthis Systematically Target Expatriate-owned Properties*. <https://english.aawsat.com/home/article/1738936/houthis-systematically-target-expatriate-owned-properties> (käyty 4.5.2023).

BBC 17.4.2023. *Yemen media guide*. <https://www.bbc.com/news/world-middle-east-14704901> (käyty 27.4.2023).

CEIP (Carnegie Endowment for International Peace)/Dashela, Adel 30.11.2021. *Layoffs of Yemenis in Saudi Arabia: Implications for Peace and Stability*. <https://carnegieendowment.org/sada/85885> (käyty 27.4.2023).

GIS (Geopolitical Intelligence Services)/Boussel, Pierre 29.3.2023. *New hope for an end to Yemen’s civil war?* <https://www.gisreportsonline.com/r/yemen-civil-war/> (käyty 25.4.2023).

The Guardian/Wintour, Patrick 4.12.2017. *Yemen Houthi rebels kill former president Ali Abdullah Saleh*. <https://www.theguardian.com/world/2017/dec/04/former-yemen-president-saleh-killed-in-fresh-fighting> (käyty 4.5.2023).

HRW (Human Rights Watch)

2023. *Yemen. Events of 2022.* <https://www.hrw.org/world-report/2023/country-chapters/yemen> (käyty 9.5.2023).

31.8.2021. *Saudi Arabia: Yemeni Workers at Risk of Mass Forced Returns.* <https://www.hrw.org/news/2021/08/31/saudi-arabia-yemeni-workers-risk-mass-forced-returns> (käyty 27.4.2023).

ICG (International Crisis Group) [päiväämätön]. *How Yemen’s War Economy Undermines Peace Efforts*. <https://yemenconflict.crisisgroup.org/> (käyty 9.5.2023).

Independent/McKernan, Bethan 11.3.2018. *Yemen civil war: Saudi expulsion of Yemeni workers swells Houthi ranks*. <https://www.independent.co.uk/news/world/middle-east/yemen-civil-war-saudi-arabia-houthi-yemeni-workers-expel-deport-fighters-recruitment-al-qaeda-a8248506.html> (käyty 27.4.2023).

IOM (International Organization for Migration)

8.3.2023. *Non-Yemeni Migrant Arrivals and Yemeni Migrant Returns to Yemen in 2022.* Saatavilla: <https://reliefweb.int/attachments/dab79c0e-c9ff-4d13-bbd4-c668f7b61dd6/20230208_FMR_Annual%20Flow%20monitoring%20Report%202022_V5.pdf> (käyty 25.4.2023).

1/2020. *Flow Monitoring Points | Migrant Arrivals and Yemeni Returns from Saudi Arabia in 2019*. Saatavilla: <https://reliefweb.int/attachments/9e930e41-9743-35ac-bd16-848fcbfcd7f5/YE-Migrants_FMR_%202019_Annual_Dashboard.pdf> (käyty 9.5.2023).

1/2019. *Flow Monitoring Points | 2018 Migrant Arrivals and Yemeni Returns from Saudi Arabia*. <https://dtm.iom.int/sites/g/files/tmzbdl1461/files/reports/YE_2018_Migrant_Arrivals_and_Yemeni_Returns_From_Saudi%20Arabia_Dashboard.pdf> (käyty 28.4.2023).

IRB (Immigration and Refugee Board of Canada)

10.10.2017. *Yemen: Treatment of Sunni Muslims by Houthis in areas under Houthi control (2014-September 2017)* [YEM105985.E] Saatavilla: <https://www.ecoi.net/en/document/1418087.html> (käyty 4.5.2023).

13.4.2017. *Yemen: Treatment of returning Yemenis born or living abroad in Saudi Arabia, particularly by the Houthis (2014-April 2017)* [YEM105787.E]. Saatavilla: <https://www.ecoi.net/en/document/1416430.html> (käyty 4.5.2023).

Maahanmuuttovirasto/maatietopalvelu

17.7.2022. *Jemen / Pakkorekrytointi*. Saatavilla Tellus-maatietoportaalissa.

23.6.2022. *Jemenin tilannekatsaus kesäkuussa 2022*. <https://migri.fi/documents/5202425/5914056/Jemenin+tilannekatsaus+kes%C3%A4kuussa+2022.pdf/a5473197-8fef-0d1b-3c20-bf839167daea/Jemenin+tilannekatsaus+kes%C3%A4kuussa+2022.pdf?t=1657873544262> (käyty 4.5.2023).

Al-Mashhad al-Yemeni

27.3.2023. شاهد .. شرطي مرور في ذمار يعتدي على مغترب عائد لقضاء رمضان في اليمن وينهبه بالقوة. [*Katso… liikennepoliisi Dhamarissa hyökkää ramadania Jemeniin viettämään tulleen ekspatriaatin kimppuun ja ryöstää hänet voimaa käyttäen.*] <https://www.almashhad-alyemeni.com/252051> (käyty 2.5.2023).

12.9.2022. ”الحوثيون” يمنعون مغتربين يمنيين من نقل ركاب بسيارات سعودية. [*”Huthit” estävät jemeniläisiä ekspatriaatteja kuljettamasta matkustajia saudiarabialaisissa autoissa].* <https://www.almashhad-alyemeni.com/239475> (käyty 2.5.2023).

Middle East Eye 16.3.2018. *'No choice but to leave': Saudi Arabia kicks out thousands of Yemeni workers*. <https://www.middleeasteye.net/fr/news/yemen-migrant-workers-saudi-arabia-deported-1860613236> (käyty 28.4.2023).

Al-Mushahid 13.3.2018. “تقرير خاص” يكشف عن إرقام المرحلين اليمنيين من السعودية وواقع المغترب المر. [”*Erikoisraportti” paljastaa Saudi-Arabiasta karkotettujen jemeniläisten lukumäärän ja ekspatriaattien karvaan todellisuuden*.] <https://almushahid.net/27528/> (käyty 5.5.2023).

NewsYemen

27.11.2021. *Al-Houthi arrests 80 people for “work visa” in Saudi Arabia*. <https://newsyemen.life/new/79557> (käyty 4.5.2023).

8.8.2021. نقاط حوثية في البيضاء تنهب العابرين صوب المحافظات المحررة. [*Huthien tarkastuspisteet al-Baidassa ryöstää vapautettuihin maakuntiin matkustavia.*] <https://newsyemen.life/new/75207> (käyty 5.5.2023).

6.7.2019. *Houthi militias set up secret camps in al-Khabt district in al-Mahweet*. <https://newsyemen.life/new/43289> (käyty 4.5.2023).

Al-Jazeera 20.4.2023. *’Swarms of people’: Witnesses recall Yemen stampede tragedy*. <https://www.aljazeera.com/news/2023/4/20/swarms-of-people-witnesses-recall-yemen-stampede-tragedy> (käyty 25.4.2023).

Sana’a Center for Strategic Studies/Ahmed, Wadhah; Zaid, Saleh; Mohsen, Yousef 5/2019. *The Essential Role of Remittances in Mitigating Economic Collapse*. <https://sanaacenter.org/files/Rethinking_Yemens_Economy_No5.pdf> (käyty 5.5.2023).

Socotra Post 11.2.2020. الدكتور العديل : ثمانية مليار دولار تحويلات المغتربين اليمنيين السنوية. [*Tri. al-Adil: jemeniläismaastamuuttajien 8 miljardin dollarin vuosittaiset rahalähetykset*] <https://socotrapost.com/economic/1967> (käyty 27.4.2023).

UNSC (United Nations Security Council) 21.2.2023. *Final report of the Panel of Experts on Yemen established pursuant to Security Council resolution 2140 (2014)*. S/2023/130. Saatavilla: <https://www.ecoi.net/en/file/local/2088405/N2277093.pdf> (käyty 9.5.2023).

Yemen Shabab 14.6.2016. مليشيا الحوثي بعمران تفرض مبالغ مالية على المغتربين لدعم جبهاتها القتالية. [*Huthi-militia Amranissa langettaa rahasummia ekspatriaateille tukeakseen taistelurintamiaan.]* <https://yemenshabab.net/news/2247> (käyty 4.5.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto/maatietopalvelu 23.6.2022. [↑](#footnote-ref-1)
2. Maahanmuuttovirasto/maatietopalvelu 17.7.2022. [↑](#footnote-ref-2)
3. ACAPS 15.10.2021, 24; Socotra Post 11.2.2020. [↑](#footnote-ref-3)
4. ACAPS 15.10.2021 22–23. [↑](#footnote-ref-4)
5. Socotra Post 11.2.2020. [↑](#footnote-ref-5)
6. CEIP/Dashela 30.11.2021 [↑](#footnote-ref-6)
7. Ks. esim. CEIP/Dashela 30.11.2021; Sana’a Center for Strategic Studies/Ahmed et al. 5/2019, 20. [↑](#footnote-ref-7)
8. Sana’a Center for Strategic Studies/Ahmed et al. 5/2019, 20. [↑](#footnote-ref-8)
9. CEIP/Dashela 30.11.2021; The Independent/McKernan 11.3.2018. [↑](#footnote-ref-9)
10. IOM 8.3.2023, 5. [↑](#footnote-ref-10)
11. Middle East Eye 16.3.2018. [↑](#footnote-ref-11)
12. HRW 31.8.2021. [↑](#footnote-ref-12)
13. IOM 1/2019. [↑](#footnote-ref-13)
14. IOM 1/2020. [↑](#footnote-ref-14)
15. IOM 8.3.2023, 5. [↑](#footnote-ref-15)
16. Ks. IOM 8.3.2023, 5; IOM 1/2020; IOM 1/2019. [↑](#footnote-ref-16)
17. Huthien kontrolloimat alueet ovat arviotu seuraavien karttalähteiden perusteella: ACAPS 2.5.2023; Al-Jazeera 20.4.2023 & GIS/Boussel 29.3.2023. Ks. myös Maahanmuuttovirasto/maatietopalvelu 23.6.2022. [↑](#footnote-ref-17)
18. IOM 8.3.2023, 5. Sama trendi näkyy myös esim. IOM:n vuotta 2018 ja 2019 koskevassa raportoinnissa. IOM 1/2020; IOM 1/2019. Suurin osa Jemenin väestöstä asuu huthien hallinnoimilla alueilla: Esim. International Crisis Group esittää, että väestöstä noin 70 % asuisi huthi-alueilla. ICG [päiväämätön]. [↑](#footnote-ref-18)
19. Kanadan parlamentille raportoiva hallintotuomioistuin (*administrative tribunal*). [↑](#footnote-ref-19)
20. IRB 13.4.2017. [↑](#footnote-ref-20)
21. IRB 10.10.2017. [↑](#footnote-ref-21)
22. CEIP/Dashela 30.11.2021. [↑](#footnote-ref-22)
23. Sana’a Center for Strategic Studies/Ahmed et al. 5/2019, 30. [↑](#footnote-ref-23)
24. Artikkelissa ei mainita kaikkien karkotettujen kokonaismäärää. [↑](#footnote-ref-24)
25. Muita samansuuntaisia arvioita ei ole esitetty käytettävissä olevissa lähteissä. [↑](#footnote-ref-25)
26. Huthien kontrollissa oleva valtion omistama lehti. Ks. BBC 17.4.2023. [↑](#footnote-ref-26)
27. The Independent/McKernan 11.3.2018. [↑](#footnote-ref-27)
28. *Aden al-Ghad* 9.2.2018. [↑](#footnote-ref-28)
29. Al-Mushahid 18.3.2018. [↑](#footnote-ref-29)
30. Ks. esim. UNSC 21.2.2023 par 91, 99; HRW 2023. [↑](#footnote-ref-30)
31. UNSC 21.2.2023 par 91, 99. [↑](#footnote-ref-31)
32. HRW 2023. [↑](#footnote-ref-32)
33. BBC 17.4.2023. [↑](#footnote-ref-33)
34. Al-Mashhad al-Yemeni 12.9.2022. [↑](#footnote-ref-34)
35. NewsYemen 27.11.2021. [↑](#footnote-ref-35)
36. NewsYemen 8.8.2021. [↑](#footnote-ref-36)
37. BBC:n mukaan Yemen Shabab on yksityisomisteinen TV-kanava, joka toimii Istanbulista ja Ammanista käsin. BBC 17.4.2023. [↑](#footnote-ref-37)
38. Ali Abdullah Saleh toimi Jemenin presidenttinä vuoteen 2011 asti. Saleh oli liittoutunut Jemenin sisällissodassa huthien kanssa, mutta vaihtoi puolta vuonna 2017, jonka jälkeen huthit pian surmasivat hänet. Ks. esim. The Guardian/Wintour 4.12.2017. [↑](#footnote-ref-38)
39. Yemen Shabab 14.6.2016. [↑](#footnote-ref-39)
40. Asharq al-Awsat 25.5.2019; Al-Mashhad al-Yemeni 27.3.2023. [↑](#footnote-ref-40)
41. Asharq al-Awsat 25.5.2019. Uutisessa puhutaan jemeniläisistä ekspatriaateista yleensä ja viitataan kahteen Yhdysvalloissa asuvaan henkilöön ja yhteen henkilöön, jonka asuinmaata ei tarkenneta. [↑](#footnote-ref-41)
42. Al-Mashhad al-Yemeni 27.3.2023. Uutisesta ei käy ilmi, missä maassa jemeniläismies oli töissä. [↑](#footnote-ref-42)
43. NewsYemen 6.7.2019. [↑](#footnote-ref-43)